คลังเลื่อนบังคับใช้ระเบียบใหม่จ้างพนักงาน-ลูกจ้างใช้เงินนอกงบ
คลังเลื่อนบังคับใช้ระเบียบใหม่จ้างพนักงาน-ลูกจ้าง โดยใช้จ่ายจากเงินนอกงบฯ ออกไปก่อน หลังยังมีคว่ามเข้าใจคลาดเคลื่อนอยู่มาก
31 พ.ค. 2561

คลังเลื่อนบังคับใช้ระเบียบใหม่จ้างพนักงาน-ลูกจ้าง โดยใช้จ่ายจากเงินนอกงบฯ ออกไปก่อน หลังยังมีคว่ามเข้าใจคลาดเคลื่อนอยู่มาก
เมื่อวันที่ 31 พ.ค. นายประสงค์ พูนธเนศ ปลัดกระทรวงการคลัง เปิดเผยว่า จากการหารือร่วมกันระหว่างนายอภิศักดิ์ ตันติวรวงศ์ รมว.คลัง และนพ.ปิยะสกล สกลสัตยาทร รมว.สาธารณสุข เกี่ยวกับถึงปัญหาระเบียบกระทรวงการคลังว่าด้วยการจ้างพนักงาน หรือ ลูกจ้างโดยใช้จ่ายจากเงินนอกงบประมาณ 2561 เห็นว่า ประกาศดังกล่าวยังมีความเข้าใจคลาดเคลื่อนอยู่มาก จึงให้เลื่อนการใช้ประกาศดังกล่าวออกไปก่อนจนกว่าจะมีประกาศใหม่ ซึ่งทางกรมบัญชีกลางจะเร่งทำหนังสือแจ้งให้ทุกหน่วยงานได้รับทราบเป็นการด่วน
นอกจากนี้ ในวันที่ 31 พ.ค.61 กรมบัญชีกลางได้เชิญส่วนราชการทั้งหมดมาทำความเข้าใจกับระเบียบที่จะออกใหม่ว่ามีความเหมาะสมและกระทบกับการทำงานหรือไม่ โดยจะพยายามร่างระเบียบดังกล่าวด้วยภาษาที่เข้าใจง่าย อ่านแล้วทุกหน่วยงานสบายใจ ซึ่งคาดว่าจะใช้เวลาไม่กี่เดือนในการออกระเบียบใหม่
ปลัดกระทรวงการคลัง กล่าวว่า การออกระเบียบกระทรวงการคลังว่าด้วยการจ้างพนักงานหรือลูกจ้างโดยใช้จ่ายจากเงินนอกงบประมาณ เป็นไปตามมติคณะรัฐมนตรี (ครม.) ที่ต้องการให้กระทรวงการคลังจัดระเบียบการว่าจ้างพนักงานและลูกจ้างของหน่วยราชการต่างๆ ให้มีมาตรฐานและมีข้อมูลการจ้างคนและจำนวนเงินที่ใช้ไป ซึ่งการว่าจ้างเป็นแผนของหน่วยงานต่างๆ เพียงให้มีเงินและงานรองรับ และมีกรอบการทำงานที่ชัดเจนมาให้กระทรวงการคลังเห็นชอบเท่านั้น
"ที่ผ่านมาต้องยอมรับว่าการจ้างพนักงานและลูกจ้างชั่วคราวไม่มีมาตรฐาน บางหน่วยงานมีเงินไม่พอ ต้องจ้างพนักงานปริญาตรี 2 คน ซึ่งตามความจริงต้องได้เงินเดือนคนละ 1.5 หมื่นบาทต่อเดือน แต่จ่ายจริงให้คนละ 7,500 บาท ซึ่งอย่างนี้ก็ไม่ถูกต้อง ทำให้ ครม. ต้องการจัดระเบียบเรื่องนี้ให้มีมาตรฐานและมีข้อมูลเพื่อใช้ในการกำหนดนโยบายและบริหารเศรษฐกิจของประเทศได้อย่างมีประสิทธิภาพ" นายประสงค์ กล่าว